Христо Смирненски
Родилни мъки
Злободневие

chitanka.info

Версаил замъчи се в мъки родилни —

ще ражда отроче за нас,

а Тодор и проче с усмивки умилни,

приклекнали чакат великия час.

Замъчи се здравата „Новото време“,

замъчи се баш на Парнас

и хоппа: олекна му жълтото бреме —

роди се отрочето „Балкански глас“.

Замъчи се кметството, тежко запъшка,

квартирен въпрос ще роди;

замърда в утробата рожбица мъжка,

а д-р Калинков със страх я следи.

Запъшка, замота се плахо Пастуха —

ще ражда, зер иначе зло.

И вопли родилни в „Гирдап“ се зачуха

но рожба му недоносче било.

Наближи веч първи, ще ражда Вердела,

ще ражда по навика стар;

в утробата кряска веч рожбица смела,

наричаща се хонорар.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.